ELFi naftaprojekti juht Agni Kaldma viibis märtsis Norras reostunud eluslooduse pääste-teemalisel rahvusvahelisel seminaril. Muuhulgas käsitleti eelmisel aastal juhtunud Mehhiko lahe naftaõnnetust ning käesoleva aasta märtsis Norras juhtunud naftaõnnetust, mõlemas neist sai märkimisväärselt kannatada elusloodus. Hetkel ei ole Norras toimivat eluslooduse pääste süsteemi ning seminar oli osaliselt mõeldudki rahvusvahelisel tasemel Norra ametkondadele näitama, kuidas mujal maailmas tegutsetakse ning millised on tulemused.    Kaks ELFi vabatahtlikku, Jaanika Tamm ja Eneli Kristenbrun, valiti osalema Euroopa vabatahtlikkuse aastale pühendatud rahvusvahelisel konverentsil "European Conference for Volunteers", mis toimub 23.-24. mail Brüsselis. Lisaks ELFi naftavabatahtlike tegevustele tutvustavad väljavalitud seal ka TeemeÄra ettevõtmisest väljakasvanud maailmakoristamise projekti World Cleanup 2012.